Naomi Mataʻafa
Naomi Mataʻafa Res apud Vicidata repertae: Nativitas: 29 Aprilis 1957; Apia Patria: Samoa Familia Genitores: Fiame Mata'afa Faumuina Mulinu'u II; Laulu Fetauimalemau Mata'afa Fiamē Naomi Mataʻafa (Apia in urbe die 29 Aprilis 1957 nata) est politica Samoae. Filia est primi ministri initiatoris Fiamē Mata'afa Mulinu'u, qui civitatem ab anno 1959 usque in 1976, tribus annis exceptis, gubernaverat. Naomi Mataʻafa, in urbe nativa et in Wellington Novae Zelandiae educata, alumna est Universitatis Victorianae eiusdem urbis. Ab anno 1985 legata est parlamento Samoano pro circulo Lotofaga. Ministra eruditionis ab 1994, ministra a mulieribus ab 2006, ministra iustitiae ab 2011 meruit. Ab 2016 prima ministra vicaria fuit, primo ministro Sa'ilele Malielegaoi. His annis sodalis factionis "protectionis iurum humanorum" erat, sed anno 2021 ineunte, legem de terris titulisque nuper actam aegre ferens, ad novam factionem "Samoae per fidem unitae" se adiunxit. Cuius factionis dux, comitiis victrix, prima ministra Samoae die 24 Maii 2021 inaugurata est, prima feminarum. Non sine aemulis honores suos nacta est. Iamdudum in Nova Zelandia absens, patris haeres legitima sed cognatis pluribus causas suas urgentibus, titulum principis (matai) difficulter anno 1978 vindicavit. Recenter etiam, nova factione maioritatem vocum iactante, primus minister Sa'ilele Malielegaoi officium suum duos menses contra leges retinuit, sed die 23 Iulii 2021 iussu curiae supremae eiectus est.